《闻定海警感作三章 其一》
清代·姚燮

何为冠山鳌，不抃海柱倾。升台望南陲，鹑纬如元冥。

迩年鱼盐荒，民力困多儜。转希意外危，鼠窜堪逃生。

城漕兵数千，老稚充其名。积习素游惰，食粟贪太平。

偶遣戒备严，馁志中先萌。示隙授其溃，安待来势横？

何况呼救难，绝岛悬孤城。凡理有缘始，祸实谁酿成？

俯读天诏颁，我皇真圣明。仅以失机责，减罪予之轻。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。